১৯৭২ সালে বিধ্বস্ত দেশ নিয়ে যাত্রা শুরু করলেও আমাদের সাংস্কৃতিক সজীবতা অক্ষুণ্ণ ছিল। সংস্কৃতির সব শাখায় নতুন কিছু করার জন্য সাড়া পড়ে গেল। মারুফ তখনই বন্ধুদের মধ্যে খ্যাতিমান অভিনেতা এবং বেতারশিল্পী হিসেবে। তাঁর বাবা ছিলেন শক্তিমান অভিনেতা ইনাম আহমেদ। হ্যাঁ, চারুকলার ছাত্রও ছিলেন তখন, কিন্তু সে-পরিচয়টা ছিল যেন গৌণ। জীবনের একসময় সিদ্ধান্ত নিতে হয়, সত্যিই জীবনটা নিয়ে আমি কী করতে চাই। চারুকলার পাঠশেষে মারুফও সে-জিজ্ঞাসার সম্মুখীন হলেন। তিনি সিদ্ধান্ত নিলেন, চারুকলাই হবে তাঁর জীবনের ধ্যানজ্ঞান। জার্মানি পাড়ি দিলেন তিনি। ইতোমধ্যে তাঁর দুই বন্ধুর সঙ্গে জলরঙের একটি প্রদর্শনীও করলেন।